Selfsorg vir onderwysers van leerlinge met spesiale behoeftes - Solidariteit GildesSolidariteit Gildes Selfsorg vir onderwysers van leerlinge met spesiale behoeftes - Solidariteit Gildes
Tuis / Onderwys Artikel / Selfsorg vir onderwysers van leerlinge met spesiale behoeftes
Selfsorg vir onderwysers van leerlinge met spesiale behoeftes
Onderwysers wat met leerlinge met spesiale behoeftes werk, kan nie anders as om dit as 'n roeping te sien nie. Hulle studente is konstant in hulle gedagtes soos hulle nuwe maniere uitdink om elke student op sy vlak te ontmoet. Baie van hierdie onderwysers neem nie teetyd nie en werk aan beplanning tot saans laat. Hulle moet altyd buigsaam wees, maar ook konsekwent.
Elke ouer wil net die beste vir sy kind hê en die onderwyser wens die kinders dieselfde toe en wil ook nie die ouers teleurstel nie. Sy wil ook seker maak dat elke kind emosioneel versorg en gelukkig is. Tussen 'n vol skedule en druk om haar goed van haar taak te kwyt, kan onderwysers soms heeltemal van hulle eie geestelike en fisiese gesondheid vergeet. Dit is egter soveel makliker om geduldig te bly en leerlinge effektief te onderrig wanneer jy self versorg en gesond is.
Elke onderwyser moet die tyd neem om haar- of homself 'n klompie belangrike vrae te vra:
Voel ek gestres? Is ek op pad om uit te brand? Probeer ek te veel doen op een dag? Wat is die grootste oorsaak van stres in my dag? Wat kan ek doen om hierdie stres te verlig?
Maak 'n lys van alles wat jy moet doen. Wat jy egter op die lys moet byvoeg, is tyd vir selfsorg. Plaas alles op die lys volgens prioriteit, met selfsorg hoog op die lys. Dít wat onder aan die lys is en nie in jou dag gaan inpas nie, moet net eenvoudig wegval. Jy hoef nie vir elke program hulp aan te bied of vir alles ja te sê nie. Maak tyd vir jouself.
Selfsorg kan iets anders beteken vir elke persoon. Kies dinge wat jou gelukkig maak en laat beter voel. Dit kan enigiets van oefening tot inkleur beteken.
Praat met ander onderwysers oor wat jou gestres laat voel, probleme met studente, en bekommernisse. Dit is altyd goed om mekaar se laste te help dra.
Begin jou dag met 'n paar rustige oomblikke. Staan bietjie vroeër op en spandeer tyd in gebed of lees rustig terwyl jy 'n koppie koffie drink. Jy kan rustig deur jou tuin loop en die blomme en vars lug ruik terwyl jy na die voëls luister. Meditasie is ook 'n positiewe manier om rustig te raak voordat jy besig raak.
Besef wanneer jy professionele hulp nodig het. Indien jy angstig, depressief of oorweldig voel, kan dit baie help om met 'n sielkundige of berader te gesels. Dit is nie nodig om alleen daardeur te worstel nie. Dit sal jou help om meer in beheer van jou dae te voel, en jou leerlinge die beste te kan gee.
The Clay Center for Young Healthy Minds: https://www.mghclaycenter.org/stress/9-self-care-tips-for-teachers/
ASCD Express: http://www.ascd.org/ascd-express/vol15/num13/5-strategies-for-teacher-self-care.aspx
Harvard Graduate School of Education: https://www.gse.harvard.edu/news/uk/19/12/safeguarding -mental-health-teachers